text: Batmand slog to unge ned 
  09 december 2017 kl. 06.22
  På vej hjem fra en tur byen blev to 24-årige mænd natten til lørdag slået ned på en sti midt i Sønderborg.
  På stisystemet bag Damgade midt i Sønderborg blev de to 24-årige kort efter klokken 02 pludselig passet op af en mand, som helt umotiveret overfaldt og slog dem med et bat. Derefter løb han fra stedet.
  - Vidner hørte tumulten og kom de to overfaldne til hjælp. Ifølge ofrene har de ikke været i nogen konflikter eller klammerier på deres tur i nattelivet, siger vagtchef i Søren Strægaard, Syd- og Sønderjyllands Politi, lørdag morgen til TV SYD.
  Han oplyser, at alle tre implicerede er danske mænd. De to overfaldne er behandlet på sygehuset med blandt andet skader i hovedet.
  Overfaldsmanden beskrives som ca. 25 år, ca. 180 centimeter høj med lyst hår og med lidt skæg.
  Han var iført en rød trøje eller trøje med rødt på. Han løb fra stedet mod Møllevang og videre mod Sønderborgs centrum.
  Gerningsmanden beskrives som: dansk mand, ca. 25 år,  ca. 180 cm, lyst hår, lidt skægvækst, iført rød trøje, eller trøje med røde aftegninger. Medbragte et alu- eller et træbat. Kan nogen genkende manden - ring 114 #politidk
  
  